ପୁରୀ ଅଫିସ,୨୩-୧୦ଃଶ୍ରୀମନ୍ଦିର ଗର୍ଭଗୃହର ଉପଯୁକ୍ତ ରକ୍ଷଣାବେକ୍ଷଣ କରାଯାଉନାହିଁ। ଫଳରେ ବିପଦରେ ରହିଛି ଗର୍ଭଗୃହ। ଏହାର କାନ୍ଥରେ ଫିମ୍ପି ଲାଗିଥିବାବେଳେ ଧଳାଛାପର ଚିହ୍ନ ମାଡ଼ିିଗଲାଣି। ଏପରି କି ବର୍ଷତମାମ୍ ଦୀପ ଜଳିବା ଦ୍ୱାରା କାନ୍ଥ କଳା ପଡ଼ିଛି। ପୁଣି ଗର୍ଭଗୃହର ପାଣି ଠିକ୍ ଭାବେ ନିଷ୍କାସନ ହୋଇପାରୁ ନ ଥିବାବେଳେ ଏସି ଯୋଗୁ ମଧ୍ୟ ସମସ୍ୟା ସୃଷ୍ଟି ହେଉଛି। ଏ ନେଇ ପୂର୍ତ୍ତ ବିଭାଗ ମନ୍ଦିର ରକ୍ଷଣାବେକ୍ଷଣ ଦାୟିତ୍ୱରେ ଥିବା ଭାରତୀୟ ପ୍ରତ୍ନତାତ୍ତ୍ବିକ ସର୍ବେକ୍ଷଣ ସଂସ୍ଥା (ଏଏସ୍ଆଇ)ର ସୁପରିଣ୍ଟେଣ୍ଡିଂ ଆର୍କିଓଲୋଜିଷ୍ଟଙ୍କୁ ମଙ୍ଗଳବାର ଚିଠି ଲେଖି ଅବଗତ କରାଇଛି। ଗତ ଜୁଲାଇ ୬ତାରିଖରେ ଶ୍ରୀମନ୍ଦିର ପ୍ରଶାସନ, ପୂର୍ତ୍ତ ବିଭାଗ, ଏଏସ୍ଆଇ ଏବଂ ଶ୍ରୀମନ୍ଦିର ବୈଷୟିକ କମିଟି ସଦସ୍ୟମାନେ ମିଳିତ ଭାବେ ଗର୍ଭଗୃହର ତଳ ଓ ପ୍ରଥମ ମହଲା, ଜଗମୋହନ, ବେହେରଣ ଦ୍ୱାର, ନାଟମଣ୍ଡପ ସ୍ଥିତି ଯାଞ୍ଚ କରିଥିଲେ। ଯାଞ୍ଚ ସମୟରେ ଏଭଳି କିଛି ତଥ୍ୟ ସାମ୍ନାକୁ ଆସିଥିବା ଜଣାପଡ଼ିିଛି। ଯାଞ୍ଚ ସରିବା ପରେ ପୂର୍ତ୍ତ ବିଭାଗର ଅତିରିକ୍ତ ସଚିବଙ୍କ ଅଧ୍ୟକ୍ଷତାରେ ଏକ ବୈଠକ ବସିଥିଲା। ଏଥିରେ ଗର୍ଭଗୃହ ଯାଞ୍ଚ ସମ୍ପର୍କରେ ବିସ୍ତୃତ ଭାବେ ଆଲୋଚନା କରାଯାଇଥିଲା। ଏହି ବୈଠକର ନିର୍ଯାସକୁ ଆଧାର କରି ବିଭାଗ ଏଏସ୍ଆଇକୁ ଚିଠି ଲେଖିଛି।
ଉକ୍ତ ଚିଠିରେ ଦର୍ଶାଯାଇଛି, ଗର୍ଭଗୃହ ଚଟାଣର ଗୋଟିଏ ମିଟର ଉଚ୍ଚ ପର୍ଯ୍ୟନ୍ତ କାନ୍ଥରେ ଧଳାଛାପ ମାଡ଼ିିଗଲାଣି। ଏପରି କି ରତ୍ନସିଂହାସନ ପଛ କାନ୍ଥରେ ଫିମ୍ପି ଲାଗିଯାଇଛି। ଭିତର କାନ୍ଥ ବି ଓଦାଳିଆ ରହୁଛି। ଗର୍ଭଗୃହ ନଳାରେ ଜଳ ନିଷ୍କାସନ ଠିକ୍ ଭାବେ ହୋଇ ପାରୁନାହିଁ। ବର୍ଷକୁ ମାତ୍ର ଥରେ ନଳା ସଫା କରାଯାଉଥିବା ବେଳେ ବର୍ଷତମାମ୍ ପାଣି ଜମି ରହୁଛି। ଅନ୍ୟପକ୍ଷରେ ପୂଜା ବିଧି ପାଇଁ ବର୍ଷଯାକ ଗର୍ଭଗୃହରେ ଦୀପ ଜଳା ଯାଉଥିବାରୁ ତଳ ମହଲା କାନ୍ଥ, କନକମୁଣ୍ଡି କାଠ ଫ୍ରେମ୍ (ସିଂହାସନ ଉପର ଭାଗ)ରେ କଳା ଆସ୍ତରଣ ଜମିଥିବା ଯାଞ୍ଚ ବେଳେ ଜଣାପଡ଼ିଥିଲା। ବାତ୍ୟା ଫନୀ ସମୟରେ ମଧ୍ୟ ଗର୍ଭଗୃହରେ ପାଣି ଲିକ୍ କରିଥିବା ସେବାୟତ ଏବଂ ଯାଞ୍ଚ କମିଟି ସଦସ୍ୟଙ୍କ ନଜରକୁ ଆସିଥିଲା। ଭିତରକାଠରେ ଲାଗିଥିବା ଏସି ମଧ୍ୟ ସମସ୍ୟା ବଢାଉଛି। ଶ୍ରୀମନ୍ଦିରରେ ଏସି ବ୍ୟବହାରକୁ ଏଏସ୍ଆଇ ବାରଣ କରିଥିବାବେଳେ ଗର୍ଭଗୃହରେ ପାଣି ନିଷ୍କାସନ ଉପରେ ଗୁରୁତ୍ୱ ଦେଇଛି। ଏଏସ୍ଆଇର ସୁପରିଣ୍ଟେଣ୍ଡିଂ ଆର୍କିଓଲୋଜିଷ୍ଟ ଅରୁଣ କୁମାର ମଲ୍ଲିକ କହିଛନ୍ତି, କାନ୍ଥରେ ଯେଉଁ ଆଦର୍ରତା ରହୁଛି ତାହାର ଗୋଟିଏ କାରଣ ଏସି ହୋଇଥାଇପାରେ। ଗର୍ଭଗୃହରୁ ପାଣି ଠିକ୍ ଭାବେ ନିଷ୍କାସନ ହୋଇପାରୁ ନ ଥିବାରୁ କାନ୍ଥ ଓଦାଳିଆ ରହୁଥାଇପାରେ। ଶ୍ରୀମନ୍ଦିରର ନିର୍ମାଣଶୈଳୀ ପାଇଁ ଏସି ଠିକ୍ ନୁହେଁ ବୋଲି ମଲ୍ଲିକ କହିଛନ୍ତି। ସୂଚନାଥାଉ କି, ପ୍ରତିବର୍ଷ ରଥଯାତ୍ରା ସମୟରେ ଶ୍ରୀମନ୍ଦିର ଯାଞ୍ଚ କରାଯାଇଥାଏ। ଏଥର ପୂର୍ତ୍ତ ବିଭାଗ ଏଏସ୍ଆଇକୁ ଯେଉଁ ଅବଗତ କରାଇଛି ତାହା ଉପରେ କି ପଦକ୍ଷେପ ନିଆଯାଉଛି ତାକୁ ହିଁ ଅପେକ୍ଷା।
